# Kommissorium: arbejdsgruppen for udvikling af nye rammer for kronisk sygdom

Baggrund  
Nye rammer for kronisk sygdom er et prioriteret område i Sundhedsaftalen 2015-18. Det er i konsekvens heraf besluttet, at der skal udvikles nye, tværsektorielle forløbsprogrammer for mennesker med KOL, diabetes, hjertesygdom, depression, ryglidelse og leddegigt.

De ny rammer afløser den tværsektorielle strategi ”Indsatsen for personer med kronisk sygdom i Region Syddanmark” fra 2008 og patientforløbsprogrammerne for KOL, type 2-diabetes, hjerteområdet og ryg fra 2010.

Formål  
Formålet med at udvikle nye rammer for det tværsektorielle samarbejde om mennesker med kronisk sygdom er at sikre:

* en sammenhængende indsats for både den tidlige opsporing, forebyggelse, behandling og rehabilitering, som afspejler den udvikling, der er sket på sygehusene, i almen praksis og kommunerne siden udarbejdelsen af de eksisterende forløbsprogrammer
* at indsatserne i det samlede tværsektorielle sundhedsvæsen tager højde for, at personer med kronisk sygdom har behov for en sammenhængende indsats, der *både* tager udgangspunkt i diagnosen *og* i personens samlede livssituation
* at rammerne får en klar og enkel struktur med tydelige aftaler i sektorovergangene
* at rammerne bliver forpligtende – også for at understøtte rammernes implementering.

De nye rammer skal både indeholde en beskrivelse af generelle og fælles aftaleforhold samt de mere konkrete aftaler om udvalgte målgrupper, hvor der er tale om længerevarende forløb med indsatser på tværs af sektorer.

Arbejdsgruppens opgaver

Arbejdsgruppen for udvikling af nye rammer for kronisk sygdom har til opgave at udarbejde forslag til de efterspurgte forløbsprogrammer for mennesker med kronisk sygdom. Desuden skal arbejdsgruppen udarbejde relevant materiale, der kan understøtte implementeringen af forløbsprogrammerne, eksempelvis implementeringsplaner, kommunikationsmateriale m.v.

Herunder skal arbejdsgruppen:

* udarbejde procesplan og budget for det enkelte forløbsprogramarbejde
* indhente input til indholdet i forløbsprogrammerne fra patienter, pårørende og klinikere, bl.a. gennem afholdelse af workshops
* sikre at forslag til forløbsprogrammer kommer i høring hos relevante parter
* indarbejde høringssvar i patientforløbsprogrammerne
* sørge for, at forslag til forløbsprogrammer forelægges til godkendelse i de relevante tværsektorielle fora

Organisering  
Arbejdsgruppen for nye rammer for kronisk sygdom er nedsat af Følgegruppen for Forebyggelse og refererer til denne. Følgegruppens guide til opgaveløsning er et redskab i arbejdsgruppens opgaveløsning.

Det Administrative Kontaktforum godkender den konkrete igangsættelse af udarbejdelsen af det enkelte patientforløbsprogram.

Arbejdsgruppen består af repræsentanter fra alle tre sektorer – regionen, kommunerne og almen praksis. Formandskabet og sekretærerne varetager den konkrete udførelse af arbejdsgruppens opgaver. De øvrige medlemmer af arbejdsgruppen deltager på 2-3 møder om året, hvor de orienteres om processen og giver sparring på det materiale, som udarbejdes.

Arbejdsgruppen består pr. august 2018 af:

* Ejler Ejlersen, regional formand
* Hanne Josefsen, leder af Patientrettet Forebyggelse, Esbjerg Kommune (Kommunal formand)
* Arne Vesth Pedersen, specialkonsulent, Region Syddanmark (Regional sekretær)
* Jette Dalsgaard Andersen, konsulent, Region Syddanmark
* Daniel Rotenberg, praktiserende læge, PLO Syddanmark
* Ane Maria Ballegaard Lauridsen, Esbjerg Kommune
* Anette Frahm, leder af sygeplejen, Billund Kommune
* Karen Vibeke Andersen, forløbskoordinator, Nyborg Kommune
* Kommunal sekretær (vakant)
* Kommunal repræsentant fra arbejdsmarkedsområdet

Herudover kan arbejdsgruppen efter behov få tilknyttet ekstra sekretariatskapacitet i forbindelse med udarbejdelsen af de enkelte forløbsprogrammer, ligesom den kan indhente eller rådføre sig med specifikke kompetencer i forhold til det relevante sygdomsområde.

EvalueringArbejdsgruppen evaluerer løbende udviklingsprocesserne for de nye forløbsprogrammer. Evalueringerne drøftes med Følgegruppen for Forebyggelse og forelægges Det Administrative Kontaktforum. Dette med henblik på at uddrage læring af udviklingsprocesserne og foretage relevante justeringer.